和王郎中召看牡丹
作者：姚合
朝代：唐

paragraphs: 葩疊萼相重，燒欄復照空。
妍姿朝景裏，醉豔晚煙中。
乍怪霞臨砌，還疑燭出籠。
遶行驚地赤，移坐覺衣紅。
殷麗開繁朵，香濃發幾叢。
裁綃樣豈似，染茜色寧同。
嫩畏人看損，鮮愁日炙融。
嬋娟涵宿露，爛熳抵春風。
縱賞襟情合，閑吟景思通。
客來歸盡懶，鶯戀語無窮。
萬物珍那比，千金買不充。
如今難更有，縱有在仙宮。